42 साल में पहली बार परिवार से कोई विधायक नहीं, 55% मुस्लिम वोट बिखरा, नवाबों का NDA को सपोर्ट
आजम खान के गढ़ रामपुर की स्वार सीट पर बीजेपी गठबंधन ने जीत दर्ज की है। यह सीट उनके बेटे अब्दुला आजम की सदस्यता रद्द करने के बाद खाली हो गई थी। अपने गढ़ में सपा कैंडिडेट को जिताने के लिए आजम खान ने कई बड़े बयान और चैलेंज दिए। आज वे अपना ही चैलेंज हार गए हैं। azam khan news
“हिंदुस्तान के 150 करोड़ में से कोई आओ, किसी की ताकत नहीं जो अब्दुल्ला को यहां से हरा दे…अगर रामपुर का चुनाव जीतकर दिखाओ तो रामपुर छोड़ दूंगा। स्वार की इस जमीन पर जो सड़कें बनी हैं, जो चमक दिखाई दे रही है, वह मेरी कलम से आई है।” यह चैलेंज था रामपुर की सियासत में सबसे मजबूत रसूख रखने वाले सपा महासचिव आजम खान का। आजम ने यह डॉयलाग स्वार विधानसभा सीट पर सपा कैंडिडेट अनुराधा चौहान के चुनाव प्रचार के दौरान बोला था।
इसी डॉयलाग के बल पर वहां लोगों से अनुराधा के लिए वोट मांगे थे। आजम ने यहां 5 रैलियां कीं, लेकिन स्वार की जनता ने आजम को नकार दिया। मुस्लिम बाहुल्य सीट पर उनकी कैंडिडेट अनुराधा चौहान भाजपा और अपना दल (एस) के प्रत्याशी शफीक अंसारी से हार गईं। इस हार के साथ ही रामपुर में आजम का सियासी किला ध्वस्त हो गया है। इससे पहले वो रामपुर शहर में खुद अपनी सीट हार चुके हैं। बेटे अब्दुल्ला की विधानसभा सदस्यता जा चुकी है।
आजम के 42 साल के राजनीतिक करियर में यह पहली बार है, जब उनके परिवार या उनके गढ़ का कोई करीबी विधायक या सांसद नहीं है। आजम का यह सियासी पतन एक दिन में या एक चुनाव से नहीं हुआ है।
दरअसल, इसके पीछे की एक लंबी कहानी है। उस कहानी से पहले, पढ़िए स्वार सीट पर हारने के बड़े कारण…।
अब्दुल्ला की सीट पर नहीं चला आजम का सियासी रुतबा
उत्तर प्रदेश में दो सीटों पर उपचुनाव हो रहे थे। इसमें एक थी रामपुर की स्वार विधानसभा सीट, जो आजम के बेटे अब्दुल्ला आजम के अयोग्य करार दिए जाने के बाद खाली हुई थी। दूसरी थी मिर्जापुर की छानबे विधानसभा सीट। दोनों ही सीटों पर भाजपा-अपना दल (एस) के गठबंधन के प्रत्याशी ने जीत हासिल की है।
स्वार में बीजेपी-अपना दल (एस) गठबंधन के प्रत्याशी शफीक अहमद अंसारी ने सपा की कैंडिडेट अनुराधा चौहान को 8,834 वोट से पराजित किया। शफीक को 68,513 वोट मिले। अनुराधा चौहान 59,689 वोट मिले। मिर्जापुर की छानबे विधानसभा सीट पर भी बीजेपी गठबंधन की रिंकी कोल विजेता रही हैं। रिंकी कोल पति की मौत के बाद संवेदनाओं पर चुनाव लड़ रही थीं। इन दोनों सीटों में प्रदेश में सबसे ज्यादा चर्चित सीट रामपुर की स्वार विधानसभा सीट थी। इस पर सपा महासचिव आजम खान की प्रतिष्ठा दांव पर लगी थी।
1- कम वोटिंग ने सारा गणित बिगाड़ दिया
आजम खान का गढ़ कहे जाने वाली स्वार विधानसभा सीट पर उपचुनाव में सिर्फ 44 प्रतिशत मतदान हुआ था। यह मतदान 2022 के विधानसभा चुनाव से 14.24% कम रहा। इस सीट पर करीब 3 लाख मतदाता थे। इनमें 1. 35 लाख लोगों ने ही मतदान किया, यानी 1.65 लाख मतदाता घर से नहीं निकले।
हालांकि, सपा कैंडिडेट और कार्यकर्ताओं ने यह आरोप लगाया कि पुलिस और प्रशासन ने उनकी वोटिंग नहीं होने दी, इसीलिए प्रतिशत गिर गया। सियासी जानकारों के अनुसार, इस कम वोटिंग का फायदा सीधे बीजेपी-अपना दल (एस) गठबंधन के प्रत्याशी को मिला। ऐसी ही स्थिति रामपुर शहर विधानसभा सीट के उप-चुनाव की हुई थी। वहां भी वोटिंग का प्रतिशत बहुत कम हुआ था और भाजपा के आकाश सक्सेना ने जीत हासिल की थी।
2. मुस्लिम वोट बैंक को एक नहीं कर पाए आजम
स्वार विधानसभा सीट को मुस्लिम बाहुल्य सीट माना जाता है। यहां पर 55% वोट मुस्लिम हैं, जिसमें सिया और सुन्नी सभी शामिल हैं। आजम खान ने स्वार सीट पर 5 रैलियां की और काफी भीड़ जुटाई। लेकिन ये भीड़ वोट बैंक में कन्वर्ट नहीं हो पाई। कुछ मुस्लिम वोट भाजपा गठबंधन के प्रत्याशी शफीक अहमद अंसारी के पाले में भी गया। वहीं, पीस पार्टी से लड़ने वाली साजिया ने भी 4000 वोट हासिल किए। इससे मुस्लिम वोट बैंक का बिखराव दिखाई दिया।
3. बीजेपी गठबंधन काे गया नवाब परिवारों का सपोर्ट
स्वार सीट पर आजम के वर्चस्व से पहले नवाब परिवारों का दबदबा रहा है। 80 के दशक में ये नवाब परिवार कांग्रेस के साथ हुआ करते थे। इसके बाद स्वार सीट पर जनसंघ और बीजेपी का कब्जा हुआ, जो 1996 तक बना रहा। साल 2002 में 2002 में कांग्रेस से नवाब परिवार के काजिम अली खां उर्फ नवेद मियां जीते। उसके बाद 2007 में नावेद मियां ने सपा से चुनाव लड़ा और जीते। आजम और सपा से कुछ मनमुटाव के बाद नावेद मियां फिर कांग्रेस से चुनाव लड़े और जीत गए।
इसके बाद साल 2017 में आजम खान के बेटे अब्दुल्ला आजम पहली बार चुनाव लड़े और सपा से जीते। उन्होंने 2022 में भी जीत हासिल की। ऐसे में 80 के दशक से लेकर और 2002 से 2012 तक भी नवाबों के परिवार का इस सीट पर कब्जा रहा। अब आजम की सियासत लगभग खत्म होती देख नवाब परिवारों का सपोर्ट बीजेपी-गठबंधन को गया इससे आजम को ही नुकसान हुआ।
4. हिंदुओं का वोट एकजुट रहा, शफीक पर जताया भरोसा
स्वार सीट पर 45% वोट हिंदुओं का है। इनमें एससी, ओबीसी और सवर्ण सभी शामिल हैं। बीजेपी-अपना दल (एस) प्रत्याशी शफीक अहमद अंसारी को ज्यादातर हिंदुओं का वोट मिला। बीएसपी और कांग्रेस ने यहां अपना कैंडिडेट उतारा नहीं था। इसका फायदा भी शफीक अंसारी को मिला। केंद्र और प्रदेश सरकार की राशन समेत तमाम योजनाओं का नीचे लेवल तक लाभ लेने वालों का वोट भी गठबंधन प्रत्याशी को गया। इनमें गरीब मुस्लिम और एससी वोट बैंक शामिल है। यही कारण है कि टोटल पोलिंग में से 60 प्रतिशत से ज्यादा वोट गठबंधन कैंडिडेट ने हासिल किए हैं।
5. शफीक अंसारी का लोकल प्रभाव काम आया
कुछ दिन पहले तक आजम के करीब रहने वाले शफीक अहमद अंसारी बीजेपी-अपना दल (एस) गठबंधन के कैंडिडेट बने। स्वार क्षेत्र में शफीक अंसारी का लोकल स्तर पर अच्छा सियासी दबदबा है। वह यहां नगर पालिका के अध्यक्ष रह चुके हैं और वर्तमान समय में उनकी पत्नी चेयरमैन हैं। वह इस बार भी NDA गठबंधन प्रत्याशी के रूप में चुनाव लड़ रही हैं।
स्थानीय होने के कारण उनकी जनता में ठीक पकड़ है। दूसरी बड़ी बात यह है कि स्वार विधानसभा सीट की 55% मुस्लिम आबादी में 18 से 20 प्रतिशत तक की आबादी अंसारियों की है। इन्हीं पर मजबूती से आजम पहले यहां अपना वर्चस्व कायम रखते थे। अब शफीक अंसारी अलग हो गए हैं, इसलिए अंसारियों का वोट भी बंट गया। अंसारियों का ज्यादातर वोट शफीक की तरफ गया। इसका गठबंधन प्रत्याशी को फायदा मिला।
उत्तर प्रदेश में आजम खान के सियासी रसूख का अंदाजा इसी बात से लगाया जा सकता है कि वह रामपुर सीट से ही 10 बार विधायक और एक बार सांसद रहे। उनकी पत्नी तंजीन फातिमा भी विधायक बनीं और बेटा अब्दुल्ला आजम दो बार विधायक बने। सपा सरकार में आजम का जलवा किसी सीएम से कम नहीं होता था। स्टेट प्लेन उन्हें रामपुर तक सिर्फ ड्रॉप करने के लिए जाया करता था। ऐसा माना जाता था कि प्रदेश की आधी सरकार रामपुर से ही चलती है। लेकिन आजम के इस जलवे को साल 2017 से ग्रहण लगना शुरू हो गया।
6 साल में आजम का सियासी साम्राज्य ध्वस्त हो गया…
सियासत के शिखर पर चल रहे आजम के परिवार पर राजनीतिक हमला साल 2017 से शुरू हुआ। जब पहली बार उनके बेटे के खिलाफ स्वार विधानसभा सीट से चुनाव जीतने के बाद उम्र के गलत दस्तावेज लगाने का आरोप लगा था। वहीं, 2019 में लोकसभा में आजम खान सपा के स्टार प्रचारक के रूप में रामपुर में चुनाव प्रचार कर रहे थे। इसी बीच चुनावी रैली में सुर्खियां बटोरने और अपनी ताकत दिखाने के लिए आजम ने ब्यूरोक्रेसी के खिलाफ एक बड़ा डॉयलाग मारा। उन्होंने कहा, "इन कलक्टर-फलक्टर से मत डरियो, ये तनखैय्ये हैं। अल्लाह ने चाहा तो चुनाव बाद इन्हीं से जूते साफ कराऊंगा।"
यही डॉयलाग आजम के लिए नासूर बन गया। इस बयानबाजी के बाद से ही आजम और उनके परिवार के खिलाफ मुकदमों का दौर शुरू हो गया। पहले आजम को जेल जाना पड़ा। फिर उनकी पत्नी डॉ. तंजीन फातिमा को भी जेल हुई।
जौहर यूनिवर्सिटी की जमीन से शुरू हुआ था शिकायतों का दौर
जब आजम ने रामपुर के अफसरों से जूते साफ करवाने वाला डॉयलाग मारा था, उन दिनों वहां के डीएम आंजनेय कुमार थे। उसी दौरान कुछ किसानों ने जौहर यूनिवर्सिटी में गलत तरीके से जमीन लेने की शिकायत आजम खान के खिलाफ की। डीएम ने उस पर जांच के आदेश दिए और धीरे-धीरे आजम पर करीब 98 मुकदमे दर्ज हो गए। आजम को भूमाफिया घोषित कर दिया गया।
आजम-अब्दुल्ला दोनों अयोग्य हुए और करीबियों को भी नहीं जिता पाए
2017 के चुनाव में आजम के बेटे अब्दुल्ला आजम स्वार सीट से सपा के विधायक चुने गए थे। अब्दुल्ला के सामने BSP से चुनाव लड़े नवाब काजिम अली खां ने नॉमिनेशन के समय अब्दुल्ला की उम्र 25 साल से कम होने का आरोप लगा। जांच में आया कि अब्दुल्ला आजम ने फर्जी आयु प्रमाण पत्र पर चुनाव लड़ा था और वह नामांकन के समय 25 साल के नहीं थे। इसके बाद अब्दुल्ला का निर्वाचन रद्द कर दिया गया।
उनकी सदस्यता भी चली गई। इस मामले में में दर्ज मुकदमे में अब्दुल्ला आजम के साथ उनके पिता आजम और मां तंजीन फातिम को भी जेल जाना पड़ा। हालांकि 2022 में हुए विधानसभा चुनाव में स्वार सीट से वह दोबारा जीते थे। लेकिन सरकारी कार्य में बाधा डालने के एक मुकदमे में उन्हें फिर सजा हुई और उनकी सदस्यता रद्द हो गई। अब वह भी चुनाव नहीं लड़ सकते।
हेट स्पीच के मामले में आजम को हुई सजा..
आजम खान को हेट स्पीच मामले में तीन साल की सजा हुई थी। 27 अक्टूबर, 2022 को यह सजा रामपुर की MP/MLA कोर्ट ने सुनाई थी। 3 साल की सजा होने के कारण उनकी विधानसभा सदस्यता रद्द कर दी गई थी। साथ ही उनका वोट डालने का अधिकार भी समाप्त कर दिया गया था। इसके बाद से आजम अब न तो चुनाव लड़के सकते हैं और न ही वोट डाल सकते हैं। सदस्यता जाने के बाद आजम और अब्दुल्ला अपने जिन करीबियों को चुनाव लड़वा रहे, उन्हें भी नहीं जिता पा रहे।